題龍眠十八尊者
作者：劉克莊
朝代：宋

paragraphs: 嘗聞天台境，肉身往無從。
仁夫示此圖，恍惚游其中。
應真一一若舊識，或踞怪石臨飛淙。
山鬼投牒何敬恭，天女問法尤丰茸。
盆魚鬐鬛等針粟，放去夭矯拏空濛。
山深無人地祇出，被服導從侔王公。
前驅鷙獸後夔魍，徐行殿以一瘦筇。
巉巉蒼壁謖謖松，下有老宿眉雪濃。
石橋滅沒雲氣斷，似是鬼國非天宮。
層冰融結挾怒瀑，毒虺噴薄含腥風。
至人於此方入定，壞衲羃首枯株同。
等閑一坐六十劫，汝技有盡吾無窮。
書生往往談性命，怵以禍福猶兒童。
倒持手版口勸進，對此寧不面發紅。
我知龍眠筆外意，要與濁世鍼盲聾。
退之云釋善變幻，愷之謂畫能神通。
幻耶神耶兩莫詰，與子持叩西山翁。